钦定古今图书集成/方舆汇编/职方典/第1123卷 > 《大冶县儒学记》元·虞集
## 钦定古今图书集成/方舆汇编/职方典/第1123卷 > 《大冶县儒学记》元·虞集

大冶在江湖之表，山川包络，形气涵蓄，宝藏兴焉，邑
之所由得名也。土壤之常赋，日用之利，力役供亿，视
他邑为尤烦。吏于是者，宜乎学校之事有所未遑。至
今令长长沙周君镗以名进士来治之，始克有所尽
心焉。至正元年辛巳，十又二月，使人适临川之野而
告曰：“某之在斯邑三年矣，幸无获戾于上下，乃克重”
修礼殿、神厨、经阁明伦堂左，以祀乡先生万公正淳
既告成于夫子矣，请属文以记之。《集》进，其使者问之
曰：“修学之资，何所从出？”对曰：“浙省之粟，航海以实京
师，岁数百万石。比以水旱不给，命上流郡县他省之
所隶者，分其粟补之。地远民困亦不堪。”盖通弊也。去
年大冶之运，周君率其民粟以行周虑而慎防，无汎
横，无羡费。至则输受纳者而身先之，完民以归。计吏
会其用，馀中统钞二百馀锭，召民而还之。咸曰：“吾之
无鞭朴掊克之苦，归无假贷折券之偿，先事而遄，归
视累岁之费，十不及一二，则吾令之赐也。”固辞不受，
上下相让。久之，令察其民之诚至，则告之曰：“若是，则
以为学校之用，可乎？”皆曰：“诺。”乃以之度材庀工，民不
约而懽趋之，是以其成之速也。然则是可书也已噫。
人心天理，汨之于风气习俗，久而极矣。长民者不笃
于躬行，则民不信；不示之以好恶，则民无所从；不信
而强使之，则治不立；不知所从，而导非其道，则教不
行。是役也，周君其有信乎其人，庶其教之可施矣乎？
古者学校，先师之祭，取之其乡而已。盖其父兄之所
亲炙而弟子之所习闻，动焉而威仪可以则，语焉而
声气可以感，若鲁之君子者以为先。无君子则焉取
斯哉？《诗》曰：“执柯伐柯，其则不远。”盖言其取之近也。邑
人之所共知、所共尊者，其为正淳之学乎！正淳，朱子
之门人也。勇彻其旧学之役，以求讲学问“践履之实，
决去其仕进之末，以求至乎圣贤造诣之归，师友答
问之遗书具在，乡里传之。观乎一时同门得之甚正，
而行之甚笃者，故大冶之人，因其所素尊敬而知其
所从焉，则其宗传可得而愬之矣。”呜呼！古者庠序之
教，教之以父子君臣夫妇长幼朋友之伦，复其仁义
礼智之性；《礼》《乐》其物也，《诗》、“《书》《春秋》其书也。孔子没，曾
子、子思受其道而传焉”，学者可以无差矣。然而数千
百年，周子、两程子、张子出，而其说始复明。一再传而
得朱子。圣经贤传，微言大义，莫不究极折衷，论定无
复馀蕴。国家信而用之，布在天下，而穷乡远邑无明
师良友，顾学者或不得传焉，斯邑之有正淳也。今去
二百馀年，而遗言馀论不泯如此。表章其人以讽劝
而作新之，则周君有功于斯邑至大。以周君既仕而
不已于学，不为迂儒以废事，耻效世俗之吏习以苟
禄，通于今日之法令，而从容恻怛以究其能，行之三
年而不变，使吾儒之为政者皆若周君，岂不盛哉！单乃
若取桃花山之地若干亩，《三港畈》、株林塘、盛家港、程
家窝等处，田园之见侵于豪强者，以归诸学，非私于
学也，政当然也。至于其政之可纪者，则有进士夏君
日孜之《记》云。